Document ID: 32007R1473

REGULAMENTUL (CE) NR. 1473/2007 AL COMISIEI
din 13 decembrie 2007
de introducere a unei măsuri tranzitorii privind tratamentul produselor secundare vinicole prevăzut de Regulamentul (CE) nr. 1493/1999 al Consiliului pentru anul viticol 2007/2008 în Bulgaria
COMISIA COMUNITĂȚILOR EUROPENE,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 41 primul paragraf,
întrucât:
(1)
În conformitate cu articolul 27 alineatul (3) din Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), persoanele fizice sau juridice sau grupurile de persoane care au efectuat o vinificare trebuie să livreze în scopul distilării toate produsele secundare ale acestei vinificări. De la aderarea Bulgariei la Comunitatea Europeană, la 1 ianuarie 2007, această obligație le revine în aceeași măsură și producătorilor de vin din acest stat membru, deși procedura menționată nu se practică în mod tradițional în Bulgaria.
(2)
Regulamentul (CE) nr. 1623/2000 al Comisiei (2) dispune normele de aplicare a acestei obligații de distilare, precum și, la articolul 49, anumite posibilități de derogare.
(3)
În pofida măsurilor puse deja în aplicare de către Bulgaria, se constată că în acest stat membru capacitățile de distilare nu sunt suficiente pentru distilarea tuturor produselor secundare. În consecință, este necesar să i se permită Bulgariei excluderea anumitor categorii de produse de la obligația distilării produselor secundare de vinificație.
(4)
Pentru a permite aplicarea derogării acordate Bulgariei pe parcursul întregului an viticol, prezentul regulament trebuie să se aplice de la 1 august 2007.
(5)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Prin derogare de la articolul 49 alineatul 4 litera (a) din Regulamentul (CE) nr. 1623/2000, Bulgaria poate dispune, pentru anul viticol 2007/2008, ca producătorii care nu depășesc un nivel de producție de 7 500 hl obținut de ei înșiși în instalațiile individuale să poată îndeplini obligația de livrare a produselor secundare spre distilare prin retragerea controlată a acestor produse.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 august 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 2007.

Labels: 18
17
15
6